iraklixyz/georgian-wikipedia-cleaned huggingface dataset:
ებრაული ენის აკადემია

ებრაული ენის აკადემია (, ჰა-აკადემია ლა-ლაშონ ჰა-ივრით) — უმაღლესი სამეცნიერო დაწესებულება ისრაელში. აკადემიის მიზანია ებრაული ენის ისტორიის შესწავლა და ნორმათა დადგენა. დაარსდა 1953 წელს ქნესეთის გადაწყვეტილებით. იგი მემკვიდრეა 1890 წელს დაარსებული ებრაული ენის კომიტეტისა (ַַ ַָֹּׁ ְִִָ , ვაად ჰა-ლაშონ ჰა-ივრით). 1994 წელს ებრაული ენის აკადემიის ფარგლებში დაარსდა ებრაული ენის ისტორიის შესწავლისა და აღორძინების ინსტიტუტი.

აკადემია მდებარეობს იერუსალიმში.

ისრაელის ყველა მოქალაქეს აქვს უფლება მიმართოს აკადემიას და მიიღოს ებრაულ ენასთან დაკავშირებულ მისთვის საინტერესო საკითხებზე ოფიციალური ინფორმაცია.
გარდაცვლილთა დღე

გარდაცვლილთა დღე — მხიარული დღესასწაული მექსიკაში, რომელიც ყოველი წლის 2 ნოემბერს იმართება. მთელ მექსიკაში, მაღაზიები შაქრისა და პურისაგან დამზადებულ ჩონჩხებსა და თავის ქალებს ჰყიდიან. ჩონჩხებად გადაცმული მექსიკელები დიდ საცეკვაო მსვლელობებს აწყობენ. სახლებში ამზადებენ პატარა საკურთხევლებს, რომელთა წინაშეც ლოცულობენ და გარდაცვლილ მეგობრებსა და ნათესავებს იხსენებენ. საკურთხევლებს ყვავილებით, სანთლებითა და გარდაცვლილთა ფოტოსურათებით რთავენ.
ლუსი პევენსი

ლუსი პევენსი — კლაივ ლუისის „ნარნიის ქრონიკების“ პერსონაჟი. იგი არის ყველაზე პატარა ოთხ პევენსის შორის.

ლუსი პოულობს ნარნიაში შესასვლელს წიგნში „ლომი, კუდიანი და გარდერობი“. მას ჰყავს ორი ძმა - პიტერი და ედმუნდი და და სიუზენი. ოთხივე პევენსის შორის ლუსი ყველაზე ახლოს არის ლომ ასლანთან. იმ ადამიანებს შორის რომლებიც ნარნიაში მომხვდარან, ნარნიის არსებობის ყველაზე მეტად მას სჯერა და იმედი აქვს, რომ დაბრუნდება. მას მიანიჭებენ წოდებას „დედოფალი ლუსი გაბედული“ და იგი ხდება ნარნიის დედოფალი, დასთან და ორ ძმასთან ერთად. იგი ყველაზე მთავარი პერსონაჟია ოთხ პევენსის შორის.

ლუსი არის მთავარი მონაწილე ნარნიის შვიდი წიგნიდან სამში („ლომი, კუდიანი და გარდერობი“, „უფლისწული კასპიანი“ და „განთიადის დამმორჩილებლის მოგზაურობა“) და არის მეორეხარისხოვანი პერსონაჟი სხვა ორში („ცხენი და მისი ბიჭუნა“ და „უკანასკნელი ბრძოლა“).

ბიოგრაფია
ლუსი დაიბადა 1932 წელს და როდესაც პირველად ნარნიაში მოხვდა, იყო 8 წლის. ნარნიის ქრონიკების ბოლო წიგნში, „უკანასკნელი ბრძოლა“ იგი 17 წლისაა.

ლომი, კუდიანი და კარადა
პირველად ნარნიაში ხვდება სწორედ ლუსი, რომელიც იმალება ტანსაცმლის კარადაში და ასე აღმოჩნდება ნარნიაში. მის და-ძმებს არ სჯერათ, მაგრამ ამის შემდეგ ყველანი ერთად მოხვდებიან ნარნიაში. ლომ ასლანთან ერთად ისინი ებრძვიან თეთრ დედოფალს და ამის შემდეგ ლუსი ხდება დედოფალი მის და სიუზენთან და ძმებთან, პიტერთან და ედმუნდთან ერთად. მათი მმართველობის ხანა ნარნიის ისტორიის ოქროს ხანად ითვლება. თუმცა, როდესაც ისინი უკვე დიდები არიან, თეთრ ირემზე სანადიროდ გასულები, ნარნიიდან უჩინარდებიან და რეალურ სამყაროში ბრუნდებიან.

ცხენი და მისი ბიჭუნა
ამ წიგნში მოქმედება ხდება და-ძმების მეფე-დედოფლად კურთხევის შემდეგ და ინგლისში დაბრუნებამდე. ისინი მონაწილეობენ ომში ანვარდისთვის, როგორც მშვილდოსნები. ლუსი უფლისწულ კორინის მიერ არის აღწერილი, როგორც უფრო ანცი თავისი დისგან, სიუზენისგან განსხვავებით, რომელიც აღწერილია როგორც „ნამდვილი ლედი“.
უილიამი და მაუსი პაუელის ჯილდო

უილიამი და მაუსი პაუელის ჯილდო — ჯილდო, რომელსაც 1986 წლიდან მოყოლებული, ყოველწლიურად გასცემს ქპგა ტური იმ მონაწილეზე, „ვისი ქცევა და ქმედება საუკეთესოდ გადმოსცემს ქპგა -ს სულს, იდეალს და ფასეულობებს“. ნომინანტები ირჩევა ყოველწლიურად „ქპგა ტური“-ს წევრების მიერ ხმის მიცემით.

ეს ჯილდო დამკვიდრებული იქნა ქპგა-ს საპატიო წევრისა და მისი დიდი ქომაგის, მაუსი პაუელის მიერ, რომელსაც მან მისი მეუღლის, უილიამ პაუელის, საუკუნის ნახევრის ლეგენდარული ჰოლივუდის მსახიობის სახელი მიანიჭა.

გამარჯვებულები
1986 ქეზი ვიტვორსი
1987 ნენსი ლოპესი
1988 მარლენ ჰაგი
1989 ჰეზერ ფარი
1990 ჯუდი დიკინსონი
1991 პატ ბრედლი
1992 შელი ჰამლინი
1993 ალისა მილერი
1994 ჯილი ბრილზ-ჰინტონი
1995 ჯოანა კარნერი
1996 ბეტსი კინგი
1997 შერი ტერნერი
1998 ჯუდი რენკინი
1999 მეგი მალონი
2000 ლორი კეინი
2001 ვენდი ვარდი
2002 გაილ გრეჰამი
2003 სუზი ველი
2004 ჯული ინკსტერი
2005 ჰეზერ დეილი-დონოფრიო
2006 ვიკი გოეთზე-აკერმანი
2007 ნატალი გულბისი
2008 ჰილარი ლუნკი
2009 ლორენა ოჩოა
2010-11 ჯილდო არ გაცემულა
2012 აი მიაძატო
2013 ამანდა ბლამენჰერსტი
2014 ჩელა ჩოი
პიტერ პევენსი

პიტერ პევენსი — კლაივ ლუისის „ნარნიის ქრონიკების“ ერთ-ერთი მთავარი პერსონაჟი. პიტერი არის შვიდი წიგნიდან ოთხში: როგორც ბავშვი - ორ წიგნში („ლომი, კუდიანი და კარადა“ და „უფლისწული კასპიანი“) და როგორც დიდი - ასევე ორ წიგნში („ცხენი და მისი ბიჭუნა“ და „უკანასკნელი ბრძოლა“). იგი აგრეთვე არის მოხსენიებული „განთიადის დამმორჩილებლის მოგზაურობაში“.

პიტერი არის ყველაზე უფროსი პევენსიებს შორის. მას ჰყავს ძმა ედმუნდი და ორი და - ლუსი და სიუზენი. მას მიანიჭებენ ნარნიის მთავარი მეფის ტიტულს და ამიტომ მას აქვს უფრო მეტი პრივილეგია, ვიდრე რომელიმე ნარნიის მეფეს ან დედოფალს.
საქართველოს საბჭოების II ყრილობა

სრულიად საქართველოს საბჭოების მეორე ყრილობა (30 დეკემბერი, 1923 — 3 იანვარი, 1924, თბილისი) — საქართველოს საბჭოების რიგით მეორე ყრილობა. ესწრებოდა 318 დელეგატი გადამწყვეტი, 26 — სათათბირო ხმით. დღის წესრიგი: საქართველოს ცაკ-ის (მ. ცხაკაია), საქართველოს სახალხო კომისართა საბჭოს (შ. ელიავა) ანგარიშები, საკავშირო ხელშეკრულების რატიფიკაცია (მ. ორახელაშვილი), მოხსენებები საქართველოს სახალხო მეურნეობის უმაღლესი საბჭოს (ჟორჟიკაშვილი), საქართველოს ელექტროფიკაციის (ბ. ჭიჭინაძე), მიწათმოქმედების სახალხო კომისარიატის (ვ. სტურუა), მაზრების რაიონებად დაყოფისა და სათემო აპარატების გამარტივების (ა. გეგეჭკორი), ქართული დივიზიის (თ. ჟღენტი), განათლების სახალხო კომისარიატის (მარ. ორახელაშვილი) შესახებ, არჩევნები.

ყრილობამ მიწათმოქმედების სახალხო კომისარიატს დაავალა აგრარული რეფორმის შედეგების განმტკიცება: სოფლად მიწათმოწყობა, მიწის ფონდის გამორკვევა, საძოვრებითა და სარწყავებით სარგებლობის მოწესრიგება. ტყეების მიზანშეწონილად გამოყენების დაწესება (კოდექსით), საჭირო თანხების გამოყოფა ვეტერინარული-სანიტარული და მისი მაშველი ორგანიზაციისათვის. განსაკუთრებით გაესვა ხაზი ჩაისა და თამბაქოს განვითარების, მეფუტკრეობის, მეაბრეშუმეობის, მებამბეულობისა და სხვა დარგებისათვის ხელის შეწყობის აუცილებლობას.

ყრილობამ მიიღო დებულება სამაზრო აღმასრულებელი კომიტეტების, სასოფლო საბჭოებისა და სარაიონო აღმასკომების შესახებ, განსაზღვრა მათი ფუნქციები და ორგანიზაცია, კომიტეტის წევრთა უფლება-მოვალეობანი. გადაწყდა ახალი ქართული დივიზიის შექმნა ტერიტორიის საფუძველზე, მუდმივი ჯარის შემცირება და სამილიციო სისტემაზე გადასვლა. ყრილობამ მოახდინა საკავშირო კონსტიტუციის რატიფიკაცია. აირჩია საქართველოს ცაკი 95 წევრისა და 43 კანდიდატის შემადგენლობით, ამიერკავკასიის საბჭოების ყრილობის დელეგატები.

საქართველოს ცაკის სხდომები
საქართველოს მოწვევის ცაკის პირველი სესია — 4.1.1924, თბილისი;
საქართველოს მოწვევის ცაკის მეორე სესია — 25 - 28.2.1924, თბილისი;
საქართველოს მოწვევის ცაკის მესამე სესია — 7 - 9.10.1924, თბილისი.
ბილის ტბა

ბილის ტბა ან ბიანის ტბა — ტბა დასავლეთ შვეიცარიაში. მორატთან და ნევშატელის ტბასთან ერთად არის ერთ-ერთი უდიდესი ტბა იურის მთებში, შვეიცარიის ტერიტორიაზე. მდებარეობს გერმანულ და ფრანგულ ენებზე მოსაუბრე არეალების საზღვარზე.

ტბის სიგრძეა 15 კილომეტრი, სიგანე — 4,1 კმ. ტბის ზედაპირის ფართობია 39,3კმ², მაქსიმალური სიღრმე — 74 მ. მდებარეობს ზღვის დონიდან 429 მეტრზე.

ტბას ერთვის მდინარე აარე, ცილი/ტეილე, რომელიც გამოედინება ნევშატელის ტბიდან, ტვანბახი და სუზე.

ტბის სანაპიროსთან მდებარე უდიდესი დასახლებებია ბილინგუალი ქალაქი ბილი/ბეინი და მისი დობილი ქალაქი ნიდაუ. ორივე ქალაქი მდებარეობს ჩრდილოეთ სანაპიროს მხარეს. კუნძული სანქტ-პეტერსინსელი იზიდავს ტურისტებს. კუნძული მდებარეობს ერლახის მახლობლად. ჟან-ჟაკ რუსოს აქვს რამდენიმე თვე გატარებული ამ კუნძულზე.

ბიზნესის ერთ-ერთი მთავარი დარგი აქ არის საათების წარმოება და მიკროტექნიკის ინდუსტრია. აქ აქვთ მსოფლიოს ცნობილ საათის მწარმოებელ ბრენდებს სათავო ოფისები, მათ შორის არიან და .

ტბასთან მდებარე ქალაქები და სოფლები
ტბაზე გადის საზღვარი გერმანულად და ფრანგულად მოსაუბრე რეგიონებს შორის. უმეტეს შემთხვევაში ადგილებს აქვთ სახელები ორივე ენაზე, თუმცა მათი ყველა ვერსია არ არის ხმარებაში.

ბილი
ბიფშალი - ბევესიე
ერლახი - ცერლიე
გაიხთი - იუგი
გეროლფინგენი
ჰაგნექი
იპსაჩი
ლანდერნი - ლე ლანდერონი (ნევშატელის კანტონი)
ლიგერცი - გლერესი
ლუშერცი - ლოკრასი
მიორიგენი - მორენესი
ნეუენშტადტი - ლა ნოივილი
ნიდაუ
სანქტ-პეტერსინსელი - ილ-დე-სან-პიერი
შაფისი - შავანი
შერნელცი - შერნო
შუც-ლატრიგენი
ტოიფელენი
ტუშერცი - დოშე
ტვანი - დუანი
ვინელცი - ფენილი
ვინგელცი - ვინუელე
ვიგერისი - ვინგრასი
ედმუნდ პევენსი

ედმუნდ პევენსი — ერთ-ერთი მთავარი პერსონაჟი კლაივ ლუისის წიგნების სერიის „ნარნიის ქრონიკებიდან“. იგი არის მთავარი მონაწილე ნარნიის შვიდი წიგნიდან სამში („ლომი, კუდიანი და კარადა“, „უფლისწული კასპიანი“ და „განთიადის დამმორჩილებლის მოგზაურობა“), და მეორეხარისხოვანი პერსონაჟი ორში - („ცხენი და მისი ბიჭუნა“ და „უკანასკნელი ბრძოლა“). მას ჰყავს ორი და: ლუსი და სიუზენი და ძმა პიტერი.

ლომი, კუდიანი და კარადა
რომანში „ლომი, კუდიანი და კარადა“ ედმუნდი თეთრ კუდიანს თავის და-ძმებს მიუყვანს, როდესაც მისი გავლენის ქვეშაა, თუმცა შემდეგ მიხვდება თავის შეცდომებს, გამოასწორებს და შეუერთდება ასლანს და მის ძმასა და დებს ნარნიისთვის ბრძოლაში. ამის შემდეგ იგი გახდება მეფე მის ძმასთან და დებთან ერთად და მიიღებს მეტსახელს „მეფე ედმუნდი სამართლიანი“.
სიუზენ პევენსი

სიუზენ პევენსი — ერთ-ერთი მთავარი პერსონაჟი კლაივ ლუისის წიგნების სერიაში „ნარნიის ქრონიკები“. მას ჰყავს ორი ძმა - პიტერი და ედმუნდი და და - ლუსი. იგი არის მთავარი მონაწილე ნარნიის შვიდი წიგნიდან სამში („ლომი, კუდიანი და კარადა“, „უფლისწული კასპიანი“ და „ცხენი და მისი ბიჭუნა“) და უბრალოდ მოხსენიებული არის „უკანასკნელ ბრძოლაში“ და „განთიადის დამმორჩილებლის მოგზაურობაში“. როდესაც ის და მისი და-ძმები მარჯვებენ და დედოფლად აკურთხებენ, მას მისცემენ მეტსახელს "დედოფალი სიუზენ კეთილი". „უფლისწულ კასპიანში“ პევენსიები ნარნიაში მისი საყვირის საშუალებით მოხვდებიან.
მისტერ ტუმნუსი

მისტერ ტუმნუსი — ერთ-ერთი რიგითი პერსონაჟი კლაივ ლუისის „ნარნიის ქრონიკებში“. იგი არის მთავარი პერსონაჟი რომანში „ლომი, კუდიანი და გარდერობი“ და მეორეხარისხოვანი პერსონაჟი (რომანები „ცხენი და მისი ბიჭუნა“ და „უკანასკნელი ბრძოლა“), ლუსი პევენსის ახლო მეგობარი და პირველი მათ შორის, ვინც გოგონას ნარნიაში ხვდება. იგი ეხმარება ასლანს და პევენსიებს თეთრ კუდიანზე გამარჯვებაში.
ჩე გევარას მავზოლეუმი

ჩე გევარას მავზოლეუმი — მემორიალი კუბაში, ქალაქ სანტა-კლარაში. მასში განთავსებულია მოკლული მარქსისტი რევოლუციონერის — ერნესტო ჩე გევარას ნეშტი მის 29 თანამებრძოლთან ერთად, რომლებიც 1967 წელს ჩე გევარას მიერ ბოლივიაში სამხედრო ამბოხის მცდელობისას დახოცეს. მთლიანი სივრცე, რომელიც 22 ფუტის სიმაღლის ჩეს ბრინჯაოს ქანდაკებას შეიცავს, მოიხსენიება როგორც ჩე გევარას სკულპტურული კომპლექსი.

1997 წლის 17 ოქტომბერს, კუბაში სრული სამხედრო პატივით გადმოასვენეს ბოლივიაში აღმოჩენილი ჩე გევარას ექსჰუმირებული ნეშტი. მავზოლეუმთან გახსნილია გევარას ცხოვრებისადმი მიძღვნილი მუზეუმი, იქვე ანთია სამარადისო ცეცხლი, რომელიც ფიდელ კასტრომ აანთო გევარას ხსოვნისადმი პატივსაცემად.

სანტა-კლარა ამორჩეული იქნა იმ მოვლენის სამახსოვროდ, როდესაც 1958 წლის 31 დეკემბერს, სანტა-კლარას ბრძოლისას ჩე გევარას ძალებმა ქალაქი აიღეს. კუბის რევოლუციის საბოლოო შედეგი იყო დიქტატორ ფულხენსიო ბატისტას ქვეყნიდან გაძევება.

ქალაქის მეორე ნაწილში, თავის თავდაპირველ მდგომარეობას ინარჩუნებს მატარებელი, რომელიც ბატისტას ჯარებს იარაღით ამარაგებდა და რომელიც ჩე გევარამ ააფეთქა.
კაიო-ლარგო-დელ-სური

კაიო-ლარგო-დელ-სური — მცირე კუნძული კარიბის ზღვაში, ლოს-კანარეოსის არქიპელაგში. სიგრძე 25 კმ, სიგანე 3 კმ. 1494 წელს კუნძული მოინახულა ქრისტეფორე კოლუმბმა. მოგვიანებით კუნძულზე გარკვეული დროით გაჩერდა ფრენსის დრეიკი. მეკობრეები კაიო-ლარგო-დელ-სურს დიდი ხნის განმავლობაში იყენებდნენ როგორც თავშესაფარსა და ბაზას. პლაჟი და მცენარეულობა ხელს უწყობს დაივინგის განვითარებას. დღეისათვის წარმოადგენს კურორტს. გეოლოგიურ აგებულებაში ჭარბობენ კირქვები. კუნძულის სიახლოვეს მრავლადაა მარჯნის რიფები. სანაპირო წყლები სუფთაა, განვითარებულია თეთრი პლაჟი. კუნძულის ჩრდილოეთით არის მანგროვიანები.

კაიო-ლარგო-დელ-სურზე მდებარეობს საერთაშორისო მნიშვნელობის აეროპორტი — ვილო აკუნიას აეროპორტი.
ბაჰრეინის მეფე

ბაჰრეინის მეფე ‎ — ბაჰრეინის მონარქი და სახელმწიფოს მეთაური. 1783-1971 წლებში, ბაჰრეინის მონარქები ატარებდნენ ჰაქიმის ტიტულს, 1971 წლიდან 2002 წლამდე, ემირის ტიტულს. 2002 წლის 14 თებერვალს, ბაჰრეინის ემირმა, ჰამად იბნ ისა ალ ხალიფამ გამოაცხადა ბაჰრეინი სამეფოდ და თავისი თავი პირველ მეფედ.

მონარქების სია
ბაჰრეინის ჰაქიმები (1783–1971)
არაბულ ენაზე ჰაქიმის ტიტული იყო ჰაქიმ ალ-ბაჰრეინი. ჰაქიმი ასევე ატარებდა შეიხის საპატიო ტიტულს.

ბაჰრეინის ემირები (1971–2002)
ემირის არაბული ტიტული იყო ამირ დავლათ ალ-ბაჰრეინი (ბაჰრეინის სახელმწიფოს პრინცი). ემირი ასევე ატარებდა შეიხის საპატიო ტიტულს.

ბაჰრეინის მეფე (2002–დან)
მეფის ტიტული არაბულად არის მალიქ ალ-ბაჰრეინი (ბაჰრეინის მეფე). მეფე ასევე ატარებს შეიხის საპატიო ტიტულს.
თეთრი კუდიანი

ჯადისი, იგივე თეთრი კუდიანი — კლაივ ლუისის „ნარნიის ქრონიკების“ ორი წიგნის, „ჯადოქრის დისწული“ და „ლომი, კუდიანი და კარადა“, მთავარი უარყოფითი პერსონაჟი. წიგნში „ლომი, კუდიანი და კარადა“ მას როგორც წესი, მიმართავენ, როგორც თეთრ კუდიანს, ხოლო „ჯადოქრის დისწულში“ ჯადისს უწოდებენ.

გათავისუფლების შემდეგ იგი ნარნიაში ასეულობით წლით ამყარებს ზამთარს და ხდება მისი დედოფალი, სანამ ოთხი და-ძმა, ლუსი,ედმუნდი, პიტერი და სიუზენი ლომ ასლანის დახმარებით ათავისუფლებენ ნარნიის მისი ბატონობისაგან. ნარნიაში კვლავ გაზაფხული ბრუნდება.
კუბის ტურიზმი

ტურიზმი კუბაში ყოველწლიურად დაახლოებით 2 მლნ ადამიანს იზიდავს და წარმოადგენს კუნძულის შემოსავლების ერთ-ერთ ძირითად წყაროს. ხელსაყრელი კლიმატით, პლაჟებით, კოლონიური არქიტექტურითა და განსხვავებული კულტურული ისტორიით კუბა უკვე დიდი ხანია მიმზიდველი დესტინაციაა ტურისტებისათვის. კუბა იყო ესპანეთის უკანასკნელი, უძველესი და უახლოესი კოლონია 1901 წლამდე. საუკუნის პირველ ნახევარში კუბამ განაგრძო სარგებლის მიღება დიდი ინვესტიციებისგან, ინდუსტრიის შექმნითა და იმიგრაციით. მისმა სიახლოვემ და მჭიდრო ურთიერთობებმა აშშ-სთან ასევე განაპირობა ქვეყნის ეკონომიკის სწრაფი ზრდა. იქიდან გამომდინარე, რომ კუბასა და აშშ-ის ურთიერთობები სწრაფად გაუარესდა კუბის რევოლუციის შემდეგ და კუბის ბიზნესებმა განიცადა ექსპროპრიაცია და ნაციონალიზაცია, ქვეყანა მოწყვეტილი აღმოჩნდა მისი ტრადიციული ბაზრისგან ემბარგოთი, აშშ-მა ასევე აუკრძალა თავის მოქალაქეებს კუბაში ჩასვლა. ხელისუფლებაში კასტროს მოსვლიდან სულ რაღაც ორ წელში, ტურიზმის ინდუსტრია რეკორდულად დაბალ დონემდე დაეშვა. 1960-იან წლებში კომუნისტურმა მთავრობამ აკრძალა და შეამცირა კერძო საკუთრება, კანონგარეშე გამოაცხადა უცხოური ვალუტის ბრუნვა და ამ ყველაფერთან ერთად მოსპო ტურისტული ინდუსტრია.

1997 წლამდე, კონტაქტები ტურისტებსა და კუბელებს შორის კომუნისტური რეჟიმის მიერ დე-ფაქტო კანონგარეშედ იყო გამოცხადებული. კუბის უმთავრესი სავაჭრო პარტნიორის, საბჭოთა კავშირის დანგრევას მოჰყვა ეკონომიკური კრიზისი, რომელიც „სპეციალური პერიოდის“ სახელითაა ცნობილი. კუბის ხელისუფლებამ დაიწყო ძველი სასტუმროებისა და კომუნისტებამდე არსებული ამერიკული მანქანების აღდგენის პროგრამები, ძველი დიდების დასაბრუნებლად ასევე რესტავრაცია ჩაუტარდა ჰავანის რამდენიმე ქუჩას, ტურიზმის ინდუსტრიის მხარდასაჭერად და ტურისტების მოსაზიდად აშენდა სანაპირო კურორტები, რადგან ქვეყანას ჰაერივით ესაჭიროებოდა ამ სექტორიდან ფინანსების მიღება. სახელმწიფოს მიერ იზოლირებული კუბის საზოგადოებისგან საერთაშორისო ტურიზმის იზოლირებულობის გარანტიის მისაცემად, ხელი შეეწყო ანკლავურ კურორტების ჩამოყალიბებას იმდენად, რამდენადაც შესაძლებელი იყო ტურისტების განცალკევება კუბის საზოგადოებისგან; ამ მოვლენას „ანკლავური ტურიზმი“ ან „ტურიზმის აპართეიდი“ უწოდეს. 1990-იანი წლების ბოლოს, კუბის ტურიზმმა გადაასწრო ტრადიციულ საექსპორტო ინდუსტრიას — შაქარს, როგორც ქვეყნის შემოსავლების ძირითად წყაროს. ტურისტები ძირითადად ჩამოდიან კანადიდან და დასავლეთ ევროპიდან. ტურისტული არეალების მაღალი კონცენტრაცია შეიმჩნევა ვარადეროს, კაიო-კოკოს, ოლგინის ჩრდილოეთ პლაჟებისა და ჰავანის გარშემო. კუბის სოციალისტურ საზოგადოებასა და ეკონომიკაზე დარტყმა მართლაც მნიშვნელოვანი იყო. მიუხედავად ამისა, ბოლო წლებში შეიმჩნევა კუბის ტურიზმის შემცირება, რაც ეკონომიკის უკუსვლითა, უცხოური ინვესტიციების ზრდის შიშით და შიდა ეკონომიკის შეზღუდვითაა განპირობებული. ამის შემდეგ, კუბას ტურიზმის, განვითარებისა და ინვესტიციების სფეროში დომინიკელთა რესპუბლიკამ გაასწრო.

გალერეა
კვირიკეს ჯამე

კვირიკეს ჯამე — მეჩეთი ქობულეთის მუნიციპალიტეტის სოფელ კვირიკეს ცენტრში. მინიჭებული აქვს ეროვნული მნიშვნელობის კულტურის ძეგლის სტატუსი..

ისტორია
აგებულია 1865–1866 (სხვა ინფრომაციით - 1860–1862) წლებში არჰაველი ლაზი ოსტატის მიერ. საბჭოთა პერიოდში იგი დანარჩენი აჭარული მეჩეთების მსგავსად, დაიკეტა და გამოიყენებოდა მარცცვლეულის საწყობად. ჯამეში ღვთისმმსახურება 1990-იანი წლების დასაწყისიდან აღდგა. 2015 წელს ჯამეს დაზიანებულ სახურავს რეაბილიტაცია ჩაუტარდა.

არქიტექტურა
აქვს რეგიონისთვის დამახასიათებელი კვადრატულთან მიახლოებული გეგმარება. წარმოადგენს ქვის საძირკველზე შემოდგმულ ხის შენობას, რომლის ზომებია: სიგრძე 11.7 მეტრი, სიგანე 9,7 მეტრი, სიმაღლე 4.3 მეტრი. შენობა ძლიერად შვერილი კრამიტის სახურავით სრულდება. მდიდრულად მოჩუქურთმებული ბოძებითა და რიკულებით შემოჯარული შენობის პირველი სართული ღია აივნით ეხსნება გარემოს. ნაგებობა შიდა სივრცის გეგმარებით და ინტერიერის ფერადოვანი მოხატულობით გამოირჩევა. მდიდარია ოსტატურად შესრულებულ ხეზე კვეთის დეკორატიული ნიმუშებით.

ჯამეს მასიურ, მთლიანი ხისაგან დამზადებულ ორფა კარები, რომელიც ინტერიერის ერთადერთი შესასვლელია, შროშანის სტილიზებული რტო-ყვავილოვანი სახეებითა და წნულებით არის შემკული. ღია კარების სილუეტი თაღისებური კონფიგურაციის მქონეა და მოჩუქურთმებული წნულებით არის ამოკვეთილი კარის საპირეც. კარები შიდა მხრიდან დამაგრებულია რკინის ორიგინალურ საკიდებზე, რომელზეც ოსტატის მიერ ამოკვეთილია ორნამენტი და აგების თარიღი 1865–1866. ჯამეს ბოძები და რიკულები მდიდრულად არის მოჩუქურთმებული; შემოჯარულია ღია აივნით პირველ სართულზე. კვირიკეს ჯამე აჭარული საცხოვრებელი სახლის ხუროთმოძღვრულ სახესხვაობას წარმოადგენს.
ტიერნინი

ტიერნინი ( – აუზი) — პატარა ტბა ცენტრალურ რეიკიავიკში, ისლანდიის დედაქალაქში. მიუხედავად იმისა, რომ ტიერნინი არ შედის ქვეყნის უდიდესი ტბების სიაში, ის არის ერთ-ერთი ყველაზე კარგად ცნობილი ტბა მთელს ისლანდიაში.

რეიკიავიკის სტუმრების დიდ ნაწილს უხდება გავლა ტბის სანაპიროზე. ის მდებარეობს ქალაქის ცენტრში რეიკიავიკის დარბაზის და რამდენიმე მუზეუმის შემდეგ. ტბასთან ახლოს მდებარეობს ასევე ისლანდიის უნივერსიტეტი.

ტიერნინი არის საყვარელი ადგილი ბავშვებისათვის, რადგან აქ შესაძლებელია იხვების, თოლიების, გედების, ბატების ნახვა და მათი გამოკვება.

ზამთრის განმავლობაში, ტბა ჩვეულებრივ იყინება, თუმცა მას, წყლის ფრინველებისათვის, ცხელი გეოთერმული წყლების საშუალებით ალღობენ ხოლმე.
ჰავანა რივიერა

„ჰავანა რივიერა“ — სასტუმრო კუბაში, დედაქალაქ ჰავანაში. მდებარეობს მალეკონის სანაპირო ბულვარზე. შეიცავს დაახლოებით 350 ნომერს. სასტუმროს ფლობდა და მართავდა კომპანია სახელწოდებით .., რომელიც ჩამოაყალიბა მეირ ლანსკიმ. მშენებლობაში დაიხარჯა 8 მილიონი აშშ დოლარი, რომლის უდიდესი წილი გაიღო სახელმწიფო ეკონომიკური და სოციალური განვითარების ბანკმა , რომლის ზრდა-განვითარებაში დიდი წვლილი შეიტანა ფულხენსიო ბატისტამ.

ლანსკის საინვესტიციო პარტნიორებიდან იყვნენ ლას-ვეგასის პოლიტიკური ბროკერები, მათ შორის მისი ძველი მეგობრები მოე დელიტცი,
მორის კლეინმენი, სემ ტაკერი, ედუარდ ლევინსონი, ჰაიამ აბრამსი და სხვები, რომლებიც სხვადასხვა დაწესებულებებიდან გვევლინებოდნენ.

ჰავანა რივიერა აშენდა 1957 წლის 10 დეკემბერს. იმ დროისათვის იყო კუბის ერთ-ერთი ყველაზე ძვირადღირებული სასტუმრო, ამასთანავე ჰავანა რივიერა ქალაქ ჰავანაში წარმოადგენდა პირველ სასტუმროს, სადაც ოთახები კონდიციონერებით იყო აღჭურვილი. სასტუმროს ოთახებიდან ხედი იშლებოდა მექსიკის ყურეზე. შენობის არქიტექტორის ასარჩევად ლანსკიმ თავდაპირველად აირჩია უეინ მაკალისტერი, რომელიც ლოს-ანჯელესში ნაყოფიერად მოღვაწეობდა. მისი დაჟინებული მოთხოვნით შენობა დაახლოებით ექვსი თვის განმავლობაში უნდა აშენებულიყო. ლანსკიმ არქიტექტორად საბოლოოდ იგორ პოლევიცკი აიყვანა, ხოლო ირვინგ ფელდმანი იყო პროექტის გენერალური კონტრაქტორი. ლანსკის დაქირავებული ჰყავდა აგრეთვე ორი ცნობილი კუბელი ხელოვანი.

გარკვეული დროის შემდეგ ჰავანა რივიერა გადაიქცა ჰავანის სიმბოლოდ.
კუბის გერბი

კუბის გერბი — ოფიციალური კუბის ჰერალდიკური სიმბოლოა. იგი შედგება ფასცისაგან, ზემოთ აქვს ფრიგიული ქუდი და მასზე ჩამოდებულია ფარი. ფარი ტყავისგანაა გაკეთებული. ფარის მარცხნივ არის შემოხვეული მუხის ხის ტოტი ხოლო მარჯვნიდან დაფნის ხის. გერბის დიზაინი შექმნა მიგელ ტერუბე ტოლონმა და დამტკიცებული იქნა ოფიციალურ გერბად 1906 წლის 24 აპრილს.

ფარი
ფარი არის დაყოფილი სამ ნაწილად:

ზემოთა ნაწილში არის ზღვაზე ორ კლდეს შუა გადებული გასაღები, რომელიც აღნიშნავს კუბის გეოგრაფიულ მდებარეობას კუბა მდებარეობს ფლორიდის და იუკატანის ნახევარკუნძულს შორის. უკან ამომვალი მზე აღნიშნავს ახალი რესპუბლიკის აღზევებას.

ფარის გარშემო ნაწილი
ფარის გარშემო არის შემოხვეული ორი ხის ტოტი: მარცხნივ არის შემოხვეული მუხის ხის ტოტი ხოლო მარჯვნიდან დაფნის ხის. მუხის ხის ტოტი აღნიშნავს ქვეყნის სიძლიერეს, ხოლო დაფნის ტოტი კი: ღირსებასა და დიდებას. ბეს სიმბოლოები იდეაში წარმოადგენს ადამიანის უფლებებათა დევიზს: თავისუფლება, თანასწორობა, ძმობა.

გერბის ზემოთა ნაწილი/თავი
გერბის ზემოთ არის გამოსახული ფრიგიული ქუდი რაც თავისუფლების სიმბოლოა და ეს იმას აღნიშნავს რომ სახელმწიფო დამოუკიდებელია.
ჩინი (ტბა)

ტბა ჩინი — ტბა მალაიზიაში, მდინარე პაჰანგის სიახლოვეს, პაჰანგის შტატის ცენტრალურ ნაწილში. ტბის სანაპიროები დასახლებულია ორანგ ასლის შტოს ჯაკუნის ტომებით.

5 026 ჰექატარი ფართობის ჩინის ტბა წარმოადგენს სიდიდით მეორე მტკნარ ტბას მალაიზიაში, რომელიც 12 ტბისაგან შედგება. მდინარე ჩინი რომელიც ტბიდან გამოედინება, ჩადის მდინარე პაჰანგში. მდინარე შემოფარგლულია ჯებირებით ტბის დონის შესანარჩუნებლად მშრალი სეზონის განმავლობაში. თუმცა, წყლის დონის აწევამ, ტბის ბუნებრივი ეკოლოგიისა და მის ნაპირებზე ხეების განადგურება გამოიწვია.

ფლორა და ფაუნა
ტბა მდიდარია ბიომრავალფეროვანი ტროპიკული ველური მცენარეულობით, რომელიც ფლორის 138 სახეობით, ტბასთან მცხოვრები 300 სახეობის არსებებით და 144 სახეობის მტკნარი წყლის თევზებითაა წარმოდგენილი. აგვისტოსა და სექტემბერში ტბა გარდაიქმნება მოტივტივე ბაღად, რომლის ზედაპირიც ათასობით თეთრი და ვარდისფერი ლოტოსის ყვავილებითაა დაფარული.

ლეგენდები
ტბასთან დაკავშირებულია უამრავი მითები და ლეგენდები, რომლებიც დღემდე ამოუხსნელ ამოცანად რჩებიან.
ორანგ ასლის ლეგენდის თანახმად, ტბაში ცხოვრობს დრაკონი რომელსაც ჰქვია ნაგა სერი გუმუმი (ასევე იწოდება როგორც „მალაიზიის ლოხ-ნესის ურჩხული“). ვარაუდობენ, რომ ტბის ფსკერზე ჩაძირულია უძველესი ქალაქი ხმერი

გალერეა
ბანანის ომები

ბანანის ომები — ოკუპაციათა, პოლიციურ ქმედებათა და ინტერვენციათა სერია, რომელშიც ჩართულნი იყვნენ აშშ, ცენტრალური ამერიკა და კარიბის ზღვის რეგიონი. ეს პერიოდი დაიწყო 1898 წლის ესპანეთ-ამერიკის ომით და შემდეგ გაგრძელდა პარიზის ხელშეკრულებით, რომელმაც აშშ-ს კუბასა და პუერტო-რიკოზე კონტროლი გადასცა. ესპანეთთან ომის დროს და შემდეგ 1934 წელს, აშშ სამხედრო ოპერაციებსა და ოკუპაციურ ქმედებებს ახორციელებდა პანამაში, ჰონდურასში, ნიკარაგუაში, მექსიკაში, ჰაიტისა და დომინიკელთა რესპუბლიკაში. კონფილქტების ეს სერია 1934 წელს, ჰაიტიდან ჯარების გაყვანითა და პრეზიდენტ რუზველტის კარგი სამეზობლო პოლიტიკის შედეგად დამთავრდა.

დასაწყისი
ამ კონფლიქტების მიზეზები მრავალგვარი იყო, მაგრამ მათ შორის ძირითადი იყო ბუნების ეკონომიკა. ტერმინი „ბანანის ომი“ წარმოიშვა ამ ინტერვენციებისა და რეგიონში აშშ-ის კომერციული ინტერესების კავშირის შედეგად. ძირითადად, კომპანია იუნაიტედ ფრუტ კომპანის მნიშვნელოვანი ფინანსები ჰქონდა ჩადებული ბანანის, თამბაქოს, შაქრის ლერწმისა და სხვა პროდუქტების წარმოებაში მთელი კარიბის რეგიონის, ცენტრალური ამერიკისა და სამხრეთ ამერიკის ჩრდილოეთ ნაწილის მასშტაბით. აშშ-ს ასევე ამოძრავებდა თავის პოლიტიკური ინტერესები, გავლენის სფეროს ჩამოყალიბება და პანამის არხის კონტროლი, რომელიც მის მიერ იყო აშენებული და რომელიც კრიტიკულად მნიშვნელოვანი იყო მსოფლიო ვაჭრობასა და საზღვაო ძალაუფლებაში.
საქართველოს საბჭოების III ყრილობა

საქართველოს საბჭოების ყრილობა (5 — 9 აპრილი, 1925, თბილისი) — საქართველოს საბჭოების რიგით მესამე ყრილობა. ესწრებოდა 353 დელეგატი გადამწყვეტი და 25 — სათათბირო ხმით მათ შორის იყო 84 მუშა, 100 გლეხი, 137 მშრომელთა ინტელიგენციის წარმომადგენელი, 265 სკკპ და ალკკ წევრი, 277 ქართველი, 38 სომეხი, 14 აფხაზი,12 რუსი, 14 თურქი, 11 ოსი, 7 სხვა ეროვნების წარმომადგენელი.

დღის წესრიგი: საქართველოს სსრ მთავრობის ანგარიში (შ. ელიავა), მოხსენებები მიწათმოქმედების სახალხო კომისარიატის (ი. ჟვანია), სახალხო მეურნეობის უმაღლესი საბჭოს (მ. ტოროშოლაძე), განათლების სახალხო კომისარიატის (მარ. ორახელაშვილი), წითელი არმიის ტერიტორიული ნაწილების (კორკი), სასოფლო-სამეურნეო კრედიტის (კ. კაკაბაძე), ამიერკავკასიის სფსრ კონსტიტუციის შესახებ, არჩევნები.

საქართველოს ცაკის სხდომები
საქართველოს მოწვევის ცაკის პირველი სხდომა — 13 აპრილი, 1925, თბილისი;
საქართველოს მოწვევის ცაკის მეორე სხდომა — 14-18 ივლისი, 1925, თბილისი;
საქართველოს მოწვევის ცაკის მესამე სხდომა — 11-16 ივნისი, 1926, სოხუმი.